Doodskis-video: ‘Hy het koperkabels gesteel’Oosthuizen (links) en Jackson (voor) Vrydagoggend in die hof. Foto: Phillip Bruwer Willem Oosthuizen (28) en Theo Martins Jackson (29), wat daarvan beskuldig word dat hulle ŉ man in ŉ doodskis ingedwing het, se borgtogaansoek is Vrydagoggend in die Middelburg-landdroshof hervat. Die hof het Donderdag die besonderhede oor die beweerde voorval, op 17 Augustus, gehoor. Konst. Dimakatso Bahula, die ondersoekbeampte, het die beweerde slagoffer, Victor Rethabile Mlotshwa (29), se verklaring aan die hof voorgelees. Adv. John Welch, namens Jackson en Oosthuizen, het Vrydagoggend voortgegaan met sy ondervraging van Bahula. Welch het Bahula gevra of sy weet dat Mlotshwa na bewering koperkabels gesteel het. Bahula het geantwoord sy is nie bewus daarvan nie. Volgens Welch wou die twee beskuldigdes Mlotshwa in hegtenis neem toe hy vir hulle gesê het hy “weet waar hulle woon en ook waar hulle vroue en kinders woon”. Bahula het gesê sy dra nie kennis hiervan nie en dat sy as ondersoekbeampte sou weet as koperkabeldiefstal aangemeld is. Volgens Bahula moes die beskuldigdes ŉ klag by die polisie ingedien het as Mlotshwa koper in sy besit gehad of hulle gedreig het. Welch het Bahula hierna gevra of sy gister buite die hof die twee wit poppe wat aan ŉ stok vasgemaak was, gesien het. “Daar was geskryf die poppe is Oosthuizen se kinders,” het Welch gesê. Die poppe waarna verwys is. Foto: Landi Malan Bahula het gesê sy weet nie daarvan nie. Volgens Welch het die beskuldigdes uiters bedreig gevoel en het Mlotshwa ook gedreig om elke jaar hul mielielande af te brand. Bahula het weereens geantwoord die beskuldigdes kon die polisie nader en dat hulle nie die reg gehad het om reg in eie hande te neem nie. Welch het tydens sy ondervraging aan die hof gesê daar is ŉ spesiale taakspan in die gebied op die been gebring om koperkabeldiefstal te hanteer aangesien dit ŉ groot probleem daar is. Welch het Bahula ook weer ondervra oor aanvaarbare borgtogvoorwaardes. Sy het gesê daar is kommer dat die beskuldigdes hulle kan inmeng met die verkryging van selfoonrekords. Volgens Welch het Jackson intussen ook bevestig dat hy verlede jaar ŉ skulderkenningsboete betaal het en dat daar nie bewyse is rakende die saak wat die staat opgehaal het wat glo in 2008 gebeur het nie. Bahula het gesê hulle sal tydens die verhoor duidelikheid daaroor kan verkry. Welch het Bahula gevra of dit vir haar aanvaarbaar sal wees dat die beskuldigdes op borgtog vrygelaat word as sy weet waar hulle woon en hulle by ŉ polisiestasie aanmeld. Bahula het nee geantwoord en gesê sy vrees vir hulle veiligheid. Welch het weer beklemtoon dat die kans skraal is dat die beskuldigdes hulle in die ondersoek sal inmeng indien hulle op borgtog vrygelaat word. Bahula het gesê die soeklasbrief moet nog bekom word om te kyk of daar vuurwapens in die beskuldigdes se huise is en dat hulle dit kan verwyder indien hulle op borgtog vrygelaat word. Welch wou by Bahula weet hoekom sy nie vroeër om die lasbrief aansoek gedoen het as sy dan so besorg is oor die moontlikheid van vuurwapens nie. Bahula het herhaal dat die saak oorspronklik tot Januarie uitgestel is. Sy het gesê die borgtogaansoek is op kort kennisgewing ingedien en dat sy besig was met ander aspekte van die ondersoek. Welch het gesê Bahula het genoeg tyd gehad en dat sy dit moes prioritiseer. Welch het Bahula daarvan beskuldig dat sy bymotiewe het, waarop sy geantwoord het dat daar twee redes is hoekom sy meen die beskuldigdes nie op borgtog vrygelaat moet word nie. Sy het gesê die meeste inwoners in die omliggende informele nedersettings is van Mosambiek of Zimbabwe en dat die beskuldigdes die klaer kan probeer omkoop as hulle op borgtog vrygelaat word. Bahula het gister getuig Mlotshwa het oproepe ontvang waarin hy glo R10 000 aangebied is om die saak te laat vaar. ANC-ondersteuners het vandag weer met ‘n wit pop voor die hof gedans. Foto: Phillip Bruwer Welch het Bahula gevra hoe sy weet dat die beskuldigdes die klaer glo probeer omkoop het, waarop sy geantwoord het sy sê nie dit is hulle nie, maar dat selfoonrekords nog nie die teendeel bewys het nie. Volgens Bahula het Mlotshwa voor die kisvoorval nooit onbekende oproepe ontvang nie en dit het eers drie dae ná die beweerde voorval aangemeld is, begin. Welch het weer aan Bahula gevra hoe die beskuldigdes hulle verder met die ondersoek kan inmeng, waarop sy gesê het sy het reeds die vraag beantwoord. Die landdros het Bahula hierna versoek om die vraag te beantwoord en gesê hy wil ook weet hoe hulle gaan inmeng by die proses om selfoonrekords te bekom. Bahula het uiteindelik gesê sy het nie ŉ antwoord nie. Welch het Bahula daarna gevra wanneer sy die profiele van die beskuldigdes gekry het. Volgens Bahula het sy dit op 14 November gekry toe hulle in hegtenis geneem is. Welch het Bahula gevra of sy toe al kon sien dat die beskuldigdes nie vuurwapenlisensies het nie, waarop sy ja geantwoord het. Welch wou by Bahula weet hoekom sy nie reeds toe al ŉ soeklasbrief bekom het nie aangesien sy glo inligting gehad het dat een van hulle wel ŉ vuurwapen het. Bahula het gesê sy was besig om ander sake te ondersoek. Die landdros het hierna gevra wat die relevansie van die vuurwapens is aangesien dit nie in die klagstaat is nie. Welch het gesê hy het Bahula daaroor gevra aangesien dit een van haar besware is oor hoekom die beskuldigdes nie op borgtog vrygelaat moet word nie. Welch se ondervraging het hierna tot ŉ einde gekom, waarna die staatsaanklaer adv. Robert Molokoane die ondersoekbeampte begin ondervra het. Molokoane wou by Bahula weet of daar enige voorvalle van kabeldiefstal aangemeld is in die drie maande ná die video uitgekom het en die beskuldigdes in hegtenis geneem is. Sy het hierop “nee” geantwoord. Volgens Bahula is die dreigement wat die beskuldigdes glo ontvang het, ook nie aangemeld nie. Bahula het tydens Mokoane se ondervraging volgehou die beskuldigdes sal nie veilig wees as hulle op borgtog vrygelaat word nie. Molokoane wou van Bahula weet hoe die verdagtes na die hof gebring word, waarna sy verduidelik het vyf voertuie moet die vangwa, waarin hulle vervoer word, vergesel van die Witbank-gevangenis af. Molokoane wou toe weet of Mlotshwa ŉ dokter gaan sien het ná die beweerde voorval. Volgens Bahula het die dokter bevind Mlotshwa is aangerand, maar sy kan nie die dokter se handskrif lees nie en weet dus nie wat die aard van die beserings was nie. Mlotshwa is eers op 9 November deur ŉ dokter ondersoek. Die hof is hierna verdaag. Die staat sal na verwagting ná die breek nog ŉ getuie roep. Lees alle vorige berigte oor die doodskis-video op Maroela Media.